Kilpirauhasmetastaasien gammakuvaus

Sinulle on varattu kilpirauhasmetastaasien gammakuvaus. Tutkimuksella selvitetään radioaktiivisen jodin (radiolääke) avulla löytyykö kehostasi kilpirauhaskudosta. Kuvaus tehdään gammakameralla. Tarvittaessa voidaan tehdä lisäkuvauksia, mm. SPET-TT \* -kuvaus, jossa gammakameran kuvauspäät kiertävät vartalon ympäri. Mahdollisen muutoksen tarkan sijainnin arvioimiseksi tehdään lisäksi matala-annos TT -kuvaus käyttäen röntgensäteilyä.

\* SPET= Single Photon Emissio Tomography, TT= tietokonetomografia

Tutkimukseen valmistautuminen

* Noudata kilpirauhaslääkkeiden suhteen ohjeita, joita hoitava lääkäri on antanut.
* Aikaisempi altistuminen jodipitoisille aineille ennen tutki­musta voi estää radioaktiivisen jodin kertymisen kilpirauhaskudokseen. Jodipitoisissa aineissa on noudatettava seuraavia taukoja ennen tutkimusta:
	+ 2 kk röntgenvarjoainekuvauksesta (vähintään 1 kk). Jodia sisältäviä varjoaineita käytetään esim. varjoainetehosteisessa tietokonetomografiatutkimuksessa (TT) tai sepelvaltimoiden varjoainekuvauksessa.

Magneettitutkimuksen varjoaine tai ultraäänivarjoaine eivät sisällä jodia.

* + 6 kk rytmihäiriölääke amiodaroni (Cordarone®) (vähintään 3 kk)
	+ 1 kk merilevätabletit ja sushi -ateria
	+ 1 kk joditabletit, luontaistuote- ja monivitamiinivalmisteet
	+ 2 viikon ajan vältä runsaasti jodia sisältäviä lääkkeitä ja valmisteita sekä pyri noudattamaan vähäjodista ruokavaliota.
		- käytä kohtuullisesti tavallista ruokasuolaa ruuanvalmistuksessa ja leivonnassa
		- valitse vähäsuolattomia elintarvikkeita
		- käytä maitovalmisteita (maito, piimä, viili, jogurtti) kohtuullisesti, korkeintaan 6 dl ja lisäksi vähäsuolaista juustoa muutama siivu päivässä
		- vältä kalan ja äyriäisten syöntiä
		- vältä kanamunan syöntiä
* Tutkimus ajoittuu kahdelle päivälle:
	+ **Ensimmäinen tutkimuspäivä:**
		- sinulle annetaan radiolääke
		- sinun tulee olla **syömättä kaksi tuntia** ennen radiolääkkeen antamista
	+ **Toinen tutkimuspäivä:**
		- sinulle tehdään kuvaus
		- saat syödä ja juoda
* Yliherkkyys jodipitoisille aineille ei ole este tutkimukselle.

**Naisille**

Fertiili-ikäisen naisen tutkimus tehdään 10 päivän kuluessa kuukautisten alkamisesta. Kuukautisten ajankohdasta ei tarvitse välittää, mikäli sinulla on käytössä luotettava ehkäisymenetelmä (e-pillerit, -kapseli, -rengas, -laastari, -kierukka tai sterilisaatio). Kondomia emme pidä luotettavana ehkäisymenetelmänä. Raskaana olevalle emme yleensä tee tutkimusta. Raskaustesti antaa luotettavan tuloksen vasta, jos kuukautiset ovat myöhässä. Neuvottele tutkimuksen tekemisestä hoitavan lääkärin kanssa, jos et käytä ehkäisyä etkä voi varmuudella sulkea pois raskautta. Raskaaksi ei saa tulla neljään kuukauteen radiojodikapselin ottamisesta. Radiolääkettä siirtyy äidinmaitoon. Imetys on lopetettava kokonaan.

**Miehille**

Miehet eivät saa siittää lasta neljään kuukauteen radiojodikapselin ottamisesta.

Tutkimuksen suorittaminen

* **Ensimmäisenä tutkimuspäivänä** saat radiolääkkeen. Radiolääke annetaan kapselina, jonka nielaiset kokonaisena veden kanssa. Radiolääke ei vaikuta vointiisi.
* Varaa kapselin ottamiseen aikaa noin puoli tuntia.
* **Toisena tutkimuspäivänä** kuvaamme kaulan ja vartalon aluetta gammakameralla mahdollisimman läheltä edestä ja takaa. Kuvaus kestää noin tunnin ja on kivuton.
* Kuvauksen aikana makaat selällään liikkumatta. Vaatteet saavat olla päällä. Metallia sisältävät vaatteet ja esineet esim. vyön solki ja korut riisut kuvauksen ajaksi.

Radiolääkkeen ottamisen jälkeen huomioitavaa

* Juo lämmintä nestettä, jotta kapseli liukenisi nopeammin. Vältä raskasta ateriointia tunnin ajan.
* Juo normaalia runsaammin nestettä 2 vrk ajan, koska radiolääkettä erittyy virtsaan eniten kahtena ensimmäisenä vuorokautena.
* Virtsaa usein, jotta virtsarakon sädeannos pienenee. Kiinnitä erityistä huomiota WC-hygieniaan. Myös miesten tulisi virtsata istualtaan. Pese ja kuivaa kädet hyvin WC-käynnin jälkeen ja huuhdo WC-pytty välittömästi.
* Jos vuode- tai muille vaatteille menee virtsaa kahden ensimmäisen vuorokauden aikana, käsittele vaatteita suojakäsineillä ja pese ne erillään muusta pyykistä.
* Radiolääke ei aiheuta pahoinvointia. Mikäli kuitenkin oksennat, ota yhteys isotooppiosastolle (puhelinnumero ohjeen lopussa). Oksennus on radioaktiivista vähintään kaksi tuntia radiojodikapselin otosta. Oksennusta tulee käsitellä radioaktiivisena jätteenä ja siivota suojakäsineet kädessä.
* Radiolääke lähettää säteilyä lähiympäristöösi. Vältä kahden vuorokauden ajan läheistä kosketusta alle 10-vuotiaiden lasten ja raskaana olevien naisten kanssa.
* Radiolääkkeen oton jälkeen voi yleensä käydä töissä. Jos olet työssä tekemisissä alle 10-vuotiaiden lasten kanssa (esim. perhepäivähoitajat), pyydä hoitavalta lääkäriltä yhden vuorokauden sairasloma kapselin ottopäivän lisäksi.
* Voit käyttää yleisiä kulkuneuvoja, jos kotimatka on tunnin luokkaa. Ota tarvittaessa etukäteen yhteys isotooppiosastolle.
* Radiolääke voi aiheuttaa hälytyksen rajaviranomaisten valvontajärjestelmässä. Pyydä meiltä todistus saamastasi radiolääkkeestä, jos suunnittelet ulkomaanmatkaa kuukauden kuluessa tutkimuksesta.

Vastauksen tutkimuksesta saat hoitavalta lääkäriltäsi.

Yhteystiedot

Ilmoittaudu Isotooppiosastolle**,** Kajaanintie 50, sisäänkäynti S, sijainti S6, 2. kerros. Isotooppiosasto on lähes käytävän perällä tai Kiviharjuntie 9, sisäänkäynti G tai H, seuraa opastetta S ja sen jälkeen S6.

Tarkempia tietoja tutkimuksesta saat numerosta 040 1344566 arkisin klo 12:00 – 14.00.